Il-Premju Żagħżugħ tas-Sena 2018 organizzat mill-Moviment Kerŷgma intrebaħ minn Mellieha Youth. L-għan tal-premju hu li jingħata ġieħ u għarfien lil żgħażagħ li bl-għemil, bil-karattru, bl-attivita’ u bl-eżempju jkunu ta’ xhieda nisranija għal sħabhom iż-żgħażagħ.  Iċ-ċerimonja bdiet b’quddiesa ta’ ringrazzjament mill-Arċisqof Emeritus Pawl Cremona fil-Knisja ta’ San Duminku r-Rabat. It-trofew Premju Żagħżugħ tas-Sena ingħata lil-Sarah Vella li kienet qed tirrapreżenta lil Mellieha Youth. Mellieha Youth huwa grupp soċjo-reliġjuż ta’ żgħażagħ minn 12-il sena l-fuq li nħoloq fil-bidu tas-snin 2000. Il-motto tagħhom huwa “Moving Forward Together – Reach, connect, grow, discover”. Apparti mil-laqgħat ta’ kull ġimgħa, iż-żgħażagħ jorganizzaw numru ta’ attivitajiet regolari għall-karità biex dak li jiddiskutu fil-laqgħat, jattwawh fir-realtà. Fost dawn l-attivitajiet insibu l-użu tal-arti tal-palk sabiex iħeġġu team-work, live-ins u funzjonijiet reliġjużi biex isaħħu r-ruħ., fund-raising għal min hu fil-bżonn, xogħol voluntarju f’Lourdes, kif ukoll attivitajiet soċjali u exchanges. Dan it-trofew jingħata kull sena f’ġieħ Rudolph Saliba li kien l-ewwel president tal-Moviment Kerŷgma.